CELEX: 32010D0723
Language: ro
Date: 2010-11-26 00:00:00
Title: 2010/723/UE: Decizia Comisiei din 26 noiembrie 2010 de prelungire a perioadei de valabilitate a Deciziei 2005/359/CE de stabilire a unei derogări de la anumite dispoziții ale Directivei 2000/29/CE a Consiliului în ceea ce privește trunchiurile de stejar ( Quercus L.) cu scoarță, originare din Statele Unite ale Americii [notificată cu numărul C(2010) 8229]

27.11.2010   
            
            
               RO
            
            
               Jurnalul Oficial al Uniunii Europene
            
            
               L 312/30
            
         DECIZIA COMISIEI
   din 26 noiembrie 2010
   de prelungire a perioadei de valabilitate a Deciziei 2005/359/CE de stabilire a unei derogări de la anumite dispoziții ale Directivei 2000/29/CE a Consiliului în ceea ce privește trunchiurile de stejar (Quercus L.) cu scoarță, originare din Statele Unite ale Americii
   [notificată cu numărul C(2010) 8229]
   (2010/723/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 15 alineatul (1),
   întrucât:
   
               (1)
            
            
               În temeiul Directivei 2000/29/CE, trunchiurile de stejar (Quercus L.) cu scoarță (denumite în continuare: „trunchiurile”), originare din Statele Unite, nu pot, în principiu, să fie introduse în Uniune, din cauza riscului introducerii Ceratocystis fagacearum (Bretz) Hunt, care produce veștejirea stejarului.
            
         
               (2)
            
            
               Decizia 2005/359/CE a Comisiei (2) autorizează statele membre să prevadă derogări de la articolul 5 alineatul (1) din Directiva 2000/29/CE și de la articolul 13 alineatul (1) punctul (i) a treia liniuță din directiva respectivă în raport cu anexa IV partea A capitolul I punctul 3 la directiva respectivă în ceea ce privește trunchiurile originare din Statele Unite, în cazul în care sunt îndeplinite anumite condiții. Decizia menționată expiră la 31 decembrie 2010.
            
         
               (3)
            
            
               Dat fiind că circumstanțele care justifică autorizația se aplică în continuare și că nu există nicio informație nouă care să justifice reexaminarea condițiilor specifice, este necesară prelungirea autorizației.
            
         
               (4)
            
            
               Pe baza experienței dobândite în cursul aplicării Deciziei 2005/359/CE, este adecvată prelungirea autorizației cu 10 ani.
            
         
               (5)
            
            
               Statele membre care utilizează derogarea ar trebui să prezinte în fiecare an un raport Comisiei și celorlalte state membre cu privire la aplicarea sa, permițând astfel Comitetului fitosanitar permanent să verifice faptul că decizia menționată este pusă în aplicare în mod corect.
            
         
               (6)
            
            
               Prin urmare, Decizia 2005/359/CE ar trebui modificată în consecință.
            
         
               (7)
            
            
               Măsurile prevăzute în prezenta decizie sunt conforme cu avizul Comitetului fitosanitar permanent,
            
         ADOPTĂ PREZENTA DECIZIE:
   Articolul 1
   Articolele 10 și 11 din Decizia 2005/359/CE se înlocuiesc cu următorul text:
   
      „Articolul 10
      Statele membre care au utilizat derogarea prevăzută la articolul 1 prezintă un raport Comisiei și celorlalte state membre, până la data de 30 iunie a fiecărui an, cu privire la aplicarea sa în cursul perioadei precedente cuprinse între 1 mai și 30 aprilie.
      Raportul conține informații privind cantitățile importate.
      Articolul 11
      Prezenta decizie expiră la 31 decembrie 2020.”
   
   Articolul 2
   Prezenta decizie se adresează statelor membre.
   
      Adoptată la Bruxelles, 26 noiembrie 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  JO L 114, 4.5.2005, p. 14.